നീലഗിരിക്കോമരം

കോമരത്തുമ്പികൾ (Synthemistidae) എന്ന തുമ്പി കുടുംബത്തിൽപ്പെട്ട ഒരു കല്ലൻ തുമ്പിയാണ് നീലഗിരിക്കോമരം.

ലോകത്തിൽ, പശ്ചിമഘട്ടത്തിലെ നിത്യഹരിതവനങ്ങളിൽ മാത്രം കാണപ്പെടുന്ന ഒരു അപൂർവ്വ ഇനം തുമ്പിയാണ് നീലഗിരിക്കോമരം. കർണ്ണാടക, തമിൾനാട്, കേരളം എന്നീ 3 സംസ്ഥാനങ്ങളിൽ നിന്ന് മാത്രമാണ് ഈ തുമ്പിയെ ഇത് വരെ കണ്ടെത്തിയിട്ടുള്ളത് .  idionyx ജനുസിൽപ്പെട്ട തുമ്പികളെ കയ്യിലെടുത്ത് പരിശോധിച്ചാൽ മാത്രമേ കൃത്യമായി തിരിച്ചറിയാൻ കഴിയുകയുള്ളു. ഇവയെ പിടിക്കുന്നതാവട്ടെ വളരെ വിഷമകരവുമാണ്.  ആയതിനാൽ ഈ തുമ്പികളെക്കുറിച്ചുള്ള പരിമിതമായ അറിവ് മാത്രമാണ് ഇത് വരെ ലഭ്യമായിട്ടുള്ളത് .  

മറ്റു കോമരത്തുമ്പികളെ  അപേക്ഷിച്ച് വലിപ്പം കുറഞ്ഞ ഇവയുടെ ചിറകുകളിൽ (ചിറകിന്റെ തുടക്ക ഭാഗം മുതൽ ചിറകിലെ പൊട്ട് വരെ) തിളങ്ങുന്ന മഞ്ഞ നിറം വ്യാപിച്ചു കാണാം.  ഈ ഇനത്തിൽപ്പെട്ട മറ്റ് തുമ്പികളിൽ നിന്നു വ്യത്യസ്തമായി ഇവയുടെ താഴെയുള്ള ചെറുവാലുകളിൽ സൂക്ഷ്മരോമങ്ങൾ കാണുകയില്ല. പെൺതുമ്പിയുടെ കണ്ണുകൾക്കിടയിലുള്ള ഭാഗത്തെ സവിശേഷാകൃതി ഇവയെ എളുപ്പം തിരിച്ചറിയാൻ സഹായിക്കുന്നു .  

നിത്യഹരിത വനങ്ങളിലെ കുത്തിയൊഴുകുന്ന നീർച്ചാലുകളോട് ചേർന്നാണ് ഇവയെ കാണാറുള്ളത്. പർവ്വതമുകളിലെ അരുവികളിലാണ് ഇവ മുട്ടയിടാറുള്ളത് .

 ഇതും കാണുക  
 ഇന്ത്യയിലെ തുമ്പികളുടെ പട്ടിക
 കേരളത്തിലെ തുമ്പികൾ

 അവലംബം 

വർഗ്ഗം:കല്ലൻതുമ്പികൾ